Predkladacia správa

Informáciu o plnení úloh (čiastkových záverov – odporúčaní na prijatie opatrení) Koncepcie vnútornej bezpečnosti Slovenskej republiky (ďalej len „informácia“) predkladá minister vnútra Slovenskej republiky na základe bodu B.2. uznesenia vlády Slovenskej republiky č. 1235 zo 17. decembra 2003 k návrhu Koncepcie vnútornej bezpečnosti Slovenskej republiky, v ktorej sú určené hlavné tendencie vnútornej bezpečnosti Slovenskej republiky do roku 2010. Predmetné uznesenie ukladá ministrovi vnútra Slovenskej republiky predložiť na rokovanie vlády Slovenskej republiky informáciu o plnení úloh so stavom                   k 31. decembru príslušného kalendárneho roka do 28. februára nasledujúceho roka.
Ministerstvo vnútra Slovenskej republiky v spolupráci s ďalšími ministerstvami, ostatnými ústrednými orgánmi štátnej správy a Národnou bankou Slovenska, ktoré vo vecne príslušných oblastiach predmetnej koncepcie zaslali podklady, vypracovalo a predkladá vláde Slovenskej republiky informáciu v jednotlivých oblastiach a v zabezpečení vnútornej bezpečnosti Slovenskej republiky v bezpečnostnom systéme Slovenskej republiky so stavom k 31. decembru 2005.
Informácia obsahuje:
-	celkový prehľad o stave plnenia úloh,
-	prehľad o konkrétnom plnení úloh v gescii Ministerstva vnútra Slovenskej republiky (príloha č. 1),
-	prehľad o konkrétnom plnení úloh v gescii príslušných ministerstiev, ostatných ústredných orgánov štátnej správy a Národnej banky Slovenska (príloha č. 2).
Informácia o plnení úloh bola predložená na medzirezortné pripomienkové konanie, všetky uplatnené pripomienky boli zapracované a predkladá sa na rokovanie vlády Slovenskej republiky bez rozporov.
Z informácie predloženej na rokovanie vlády Slovenskej republiky nevyplývajú finančné dôsledky na štátny rozpočet a nemá priamy ekonomický, environmentálny vplyv,  vplyv na zamestnanosť a podnikateľské prostredie.